**Бруто домаћи производ у сталним ценама**

Обрачун бруто домаћег производа (БДП) у сталним ценама изведен је по производном и расходном приступу. Општи методолошки оквир обрачуна заснива се на принципима и дефиницијама Система националних рачуна (*System of National Accounts 1993 – SNA 93*) и Европског система рачуна (*European System of Accounts 1995 – ESA 95*), као и на међународним стандардима и препорукама за обрачуне у сталним ценама датим у приручнику Евростата (*Handbook on Price and Volume Measures in National Accounts*).

 За обрачуне у сталним ценама примењује се метод обрачуна у ценама претходне године, који подразумева да се за сваку годину као базна узима њена претходна година. Појам „базна година“ значи да је то година чије се вредности у текућим ценама користе као пондери за обрачуне у сталним ценама.

Пондери за производну страну БДП одређени су учешћем бруто додате вредности, FISIM-a и пореза и субвенција на производе у бруто домаћем производу. Пондери за расходну страну одређени су учешћем издатака за финалну потрошњу, бруто инвестиције, извоз и увоз робе и услуга.

Обрачун БДП у ценама претходне године подразумева да се свака претходна година третира као базна и да се пондери мењају сваке године. Према овом методу обрачуна упоредиве су само две године које су исказане у истим ценама. Серија вредносних података обрачунатих у ценама претходне године не може се користити за израчунавање стопа реалног раста, јер подаци по годинама нису упоредиви (свака година вреднована је ценама претходне године). Да би се добила серија упоредивих података за обрачун стопа раста, неопходно је да се примени метод уланчавања (*chain-linking*) којим се подаци своде на једну, одабрану референтну годину. Референтна година је година која се користи за презентацију временских серија података у сталним ценама. У серији индексних бројева то је година која има вредност 100. Једна од карактеристика метода уланчавања јесте та што се променом референтне године мењају апсолутне вредности, али стопе раста остају исте. Према препорукама Евростата, у овом тренутку као референтна користи се 2010. година.

Услед конвертовања уланчаних мера обима у новчани израз, коришћењем цена референтне године, јавља се проблем неадитивности, пошто се агрегати не могу добити сумирањем елемената који их чине. Адитивност постоји искључиво у референтној години и години после референтне, јер су елементи БДП-а у тим годинама вредновани истим ценама. Метод уланчавања примењује се посебно на агрегатне вредности и посебно на компоненте које их чине, због чега уланчане агрегатне вредности нису једнаке збиру њихових уланчаних компоненти. Треба нагласити да је неадитивност искључиво математичке природе.

Обрачун БДП-а у сталним ценама изводи се у две фазе:

1. обрачун сваке компоненте у ценама претходне године коришћењем одговарајућег индикатора;
2. обрачун уланчаних мера обима са референтном 2010. годином.

Основни извори података коришћени за обрачуне јесу расположиви подаци из статистичког система, као и подаци из административних извора:

1. *Подаци из статистичког система:*
* Индекси цена:
* индекси цена произвођача;
* индекси потрошачких цена;
* индекси јединичних вредности извоза и увоза робе.
* Индекси физичког обима:
* пољопривредне производње;
* производње шумских сортимената;
* индустријске производње;
* саобраћајних услуга и услуга телекомуникација.
* Вредност промета у трговини на велико и трговини на мало;
* Вредност промета у угоститељству;
* Вредност изведених грађевинских радова и часови рада у грађевинарству;
* Вредност извоза и увоза робе;
* Број ноћења туриста;
* Број запослених и плате.
1. *Подаци из расположивих административних извора:*
* Стање депозита и кредита комерцијалних банака;
* Премије осигурања;
* Извоз и увоз услуга;
* Кретање девизних курсева;
* Порези на производе, царине и субвенције;
* Приходи и расходи буџета и фондова социјалног осигурања.

Обрачун БДП-а у сталним ценама у Републици Србији са фиксном базном годином по производном методу примењивао се до 2010. године. За обрачуне су коришћени пондери из базне 2002. године.

Слаба страна метода обрачуна са фиксном базном годином је та што пондери, удаљавањем од базне године, све мање одражавају реалну економску ситуацију услед структурних промена у економији. Промене у структури производње и потрошње, затим појава нових производа или нестанак старих производа разлози су због којих је неопходно да се мења базна година. Међународна је пракса да се базна година мења на сваких пет или десет година.

Од 2010. године бруто домаћи производ обрачунава се у ценама претходне године, на нивоу области и сектора Класификацији делатности (КД 2010).

У 2013. години први пут се објављују резултати обрачуна БДП-а у сталним ценама по расходном приступу. Усаглашавање обрачуна између производне и расходне стране у сталним ценама извршено је преко ставке *статистичка разлика* на расходној страни БДП-а.

Резултати обрачуна БДП-а у сталним ценама исказују се:

* у ценама претходне године;
* као уланчане мере обима са референтном 2010. годином, и
* као стопе реалног раста.

**1. Бруто домаћи производ по производном приступу**

Бруто домаћи производ по производном приступу представља суму бруто додатих вредности свих области економије, изражену у сталним ценама, умањeну за услуге финансијског посредовања индиректно мерене (FISIM) и увећану за порезе минус субвенције на производе (нето порезе) у сталним ценама.

Обрачун БДП-а у сталним ценама урађен је на нивоу области и сектора Класификације делатности (2010). Коришћен је метод екстраполације бруто додате вредности уз употребу једноструких аутпут и инпут индикатора. За ниво области КД, обрачун је изведен множењем индикатора сваке поједине области, израженог у форми ланчаног индекса, са бруто додатом вредношћу претходне године.

За сваку делатност коришћени су одговарајући индикатори:

#### *Пољопривреда, шумарство и рибарство (сектор А)*

Индикатори:

* индекс физичког обима пољопривредне производње (нето);
* индекс физичког обима искоришћавања шума;
* индекс броја запослених.

Индекс пољопривредне производње (нето) користи се за обрачун бруто додате вредности пољопривредне производње у сталним ценама екстраполацијом бруто додате вредности у базној години.

Обрачун за област Шумарство и сеча дрвећа изводи се екстраполацијом бруто додате вредности у базној години индексом физичког обима искоришћавања шума, области Рибарство и аквакултуре екстраполацијом бруто додате вредности у базној години индексом броја запослених.

#### *1.2. Рударство (сектор B), Прерађивачка индустрија (сектор C), Снабдевање електричном енергијом, гасом и паром (сектор D)*

Индикатор – индекс физичког обима индустријске производње.

Обрачун се изводи екстраполацијом бруто додате вредности на нивоу области у базној години, сврстаних у један од ова три сектора Класификације делатности, одговарајућим индексом физичког обима индустријске производње.

#### *1.3. Снабдевање водом и управљање отпадним водама (сектор Е)*

Индикатор – индекс броја запослених.

Обрачун се изводи екстраполацијом бруто додате вредности у базној години, на нивоу области Класификације делатности, индексом броја запослених.

#### *1.4. Грађевинарство (сектор F)*

Индикатори:

* вредност изведених грађевинских радова у текућим ценама;
* индекс извршених часова рада;
* индекс цена произвођача елемената и материјала за уградњу у

 грађевинарству.

#### *1.5. Трговина на велико и мало, поправка моторних возила (сектор G)*

Индикатори:

* вредност промета у трговини моторним возилима у текућим ценама;
* вредност промета у трговини на велико у текућим ценама;
* вредност промета у трговини на мало у текућим ценама;
* индекс потрошачких цена;
* индекс цена произвођача индустријских производа;
* индекс јединичних вредности увоза.

Обрачун се изводи екстраполацијом бруто додате вредности у базној години индексом вредности промета у сталним ценама.

#### *1.6. Саобраћај и складиштење (сектор H)*

Индикатори:

* индекси физичког обима услуга у саобраћају;
* индекси броја запослених.

Обрачун се изводи екстраполацијом бруто додате вредности у базној години на нивоу области Класификације делатности сврстаних у сектор H (осим области 52 – Складиштење и пратеће активности у саобраћају) одговарајућим индексом физичког обима услуга саобраћаја.

За област 52 обрачун је изведен екстраполацијом бруто додате вредности у базној години индексом броја запослених.

#### *1.7. Услуге смештаја и исхране (сектор I)*

Индикатори:

* вредност промета угоститељских услуга у текућим ценама;
* индекс цена угоститељских услуга;
* индекс броја ноћења туриста.

Обрачун за област Смештај изведен је екстраполацијом бруто додате вредности у базној години индексом броја ноћења туриста.

Обрачун за област Припремање и послуживања хране и пића изведен је екстраполацијом бруто додате вредности базне године индексом вредности промета у угоститељству у сталним ценама.

#### *1.8. Информисање и комуникације (сектор J)*

Индикатори:

* број публикованих књига, брошура и серијских публикација;
* број посетилаца у биоскопима;
* часови емитовања телевизијског и радијског програма;
* индекси физичког обима услуга у телекомуникацијама;
* индекс броја запослених.

Обрачун се изводи екстраполацијом бруто додате вредности у базној години на нивоу области Класификације делатности сврстаних у сектор Ј одговарајућим индикатором или индексом броја запослених. За област 61 – Телекомуникације, обрачун је изведен екстраполацијом бруто додате вредности у базној години индексом физичког обима услуга у телекомуникацијама.

#### *1.9. Финансијске делатности и делатност осигурања (сектор K)*

Индикатори:

* стања депозита и кредита код комерцијалних банака, у текућим ценама;
* подаци о премијама осигурања, у текућим ценама;
* индекс потрошачких цена;
* индекс броја запослених.

Обрачун за област Финансијске услуге, осим осигурања и пензионих фондова изведен је екстраполацијом бруто додате вредности у базној години композитним индексом изведеним из индекса просечних стања депозита и кредита у сталним ценама и индекса броја запослених.

Обрачун за област Осигурање изведен је екстраполацијом бруто додате вредности у базној години индексом вредности премија осигурања у сталним ценама.

Обрачун за област Помоћне делатности у финансијским услугама и осигурању изведен је екстраполацијом бруто додате вредности у базној години индексом броја запослених.

#### *1.10. Пословање некретнинама (сектор L)*

Индикатори:

* индекс физичког обима за импутирану стамбену ренту;
* индекс броја запослених.

Обрачун за део сектора Пословање некретнинама изведен је екстраполацијом бруто додате вредности у базној години индексом физичког обима импутиране ренте.

За остатак сектора, обрачун је изведен екстраполацијом бруто додате вредности у базној години индексом броја запослених.

#### *1.11. Стручне, научне, иновационе и техничке делатности (сектор М)*

Индикатори:

* индекс броја запослених;
* индекс броја научних истраживача;
* индекс броја часова реклама и огласа на радију и ТВ;
* индекс броја ветеринара.

Обрачун се изводи екстраполацијом бруто додате вредности у базној години свих области Класификације делатности сврстаних у сектор М одговарајућим индикатором или индексом броја запослених.

#### *1.12. Административне и помоћне услужне делатности (сектор N), Државна управа и обавезно социјално осигурање (сектор O)*

Индикатор – индекс броја запослених.

Обрачун се изводи екстраполацијом бруто додате вредности у базној години на нивоу области Класификације делатности сврстаних у један од ова два сектора одговарајућим индексом броја запослених.

###### *1.13. Образовање (сектор P)*

Индикатори:

* + број ђака и студената по нивоима образовања;
	+ расходи корисника буџетских средстава.

Обрачун се изводи екстраполацијом бруто додате вредности сектора Образовања у базној години одговарајућим композитним индексом, који је формиран на бази пондерисаног просека индикатора за образовање, где се као пондери користе подаци о висини расхода за одговарајући ниво образовања.

*1. 14. Здравствена и социјална заштита (сектор Q)*

Индикатори:

* + број посета у ванболничким здравственим организацијама;
	+ број болесничких дана;
	+ врсте стоматолошких услуга;
	+ број лекара и медицинског особља;
	+ број корисника социјалне заштите;
	+ расходи корисника буџетских средстава.

Обрачун се изводи екстраполацијом бруто додате вредности на нивоу области Класификације делатности сврстаних у сектор *Q* у базној години одговарајућим композитним индексом, који је формиран на бази пондерисаног просека одговарајућих индикатора за здравство и социјалну заштиту, где се као пондери користе подаци о висини расхода за одређене видове заштите.

###### *1.15. Уметност, забава и рекреација (сектор R)*

Индикатори:

* + број посетилаца у позориштима;
	+ број представа;
	+ број посетилаца музеја и архива;
	+ број књига датих на читање;
	+ индекс броја запослених.

Обрачун се изводи екстраполацијом бруто додате вредности у базној години свих области Класификације делатности сврстаних у сектор *R* одговарајућим индикатором или индексом броја запослених.

###### *1.16. Остале услужне делатности (сектор S), Делатност домаћинства као послодавца (сектор T)*

Индикатор – индекс броја запослених.

Обрачун се изводи екстраполацијом бруто додате вредности у базној години области Класификације делатности сврстаних у један од ова два сектора одговарајућим индексом броја запослених.

#### *1.17. Услуге финансијског посредовања индиректно мерене – FISIM*

Индикатори и начин обрачуна који се користе за обрачун FISIМ исти су као и за делатност Финансијске услуге, осим осигурања и пензионих фондова.

#### *1.18. Порези, царине и субвенције на производе*

Подаци о порезима на производе добијени су екстраполацијом вредности пореза на производе у базној години индексом бруто додате вредности у сталним ценама.

Обрачун царина изведен је екстраполацијом вредности царина у базној години индексом вредности промета у трговини на велико у сталним ценама.

Субвенције на производе добијене су екстраполацијом вредности субвенција на производе у базној години композитним индексом, који је добијен као пондерисан просек индекса физичког обима пољопривредне производње и индекса физичког обима услуга у железничком и градском саобраћају.

Нето порези добијени су као сума пореза на производе и царина умањена за субвенције на производе.

**2. Бруто домаћи производ по расходном приступу**

Бруто домаћи производ по расходном приступу обрачунава се као сума издатака за личну потрошњу домаћинстава, личну потрошњу непрофитних институција које пружају услуге домаћинствима (НПИД), као и издатaка за индивидуалну и колективну потрошњу државе и бруто инвестиције. Бруто инвестиције представљају суму издатака за бруто инвестиције у основне фондове, промене у вредности залиха и промене у драгоценостима.

Обрачуни у сталним ценама изведени су за све категорије употребе БДП-а:

* Издаци за финалну потрошњу домаћинстава обрачунати су на нивоу класа (четвороцифарски ниво) Класификације о личној потрошњи по намени (COICOP), за резиденте у иностранству и нерезиденте на територији Републике Србије;
* Издаци за финалну потрошњу непрофитних институција које пружају услуге домаћинствима на нивоу укупног агрегата;
* Издаци за финалну потрошњу државе обрачунати су према Класификацији функција државе (COFOG), са поделом на индивидуалну и колективну потрошњу;
* Обрачун бруто инвестиција у основне фондове изведен је по техничкој структури основних фондова;
* Промене у драгоценостима, на нивоу укупног агрегата;
* Промене у вредности залиха, по категоријама залиха;
* Обрачун вредности извоза и увоза робе и услуга појединачно.

**2.1. Издаци домаћинстава за финалну потрошњу**

Процене података личне потрошње у сталним ценама претходне године изводе се на детаљном нивоу Kласификације личне потрошње по намени (COICOP), углавном применом индекса потрошачких цена (CPI), али, у неким случајевима, применом промене у физичком обиму у односу на прошлу годину. Серија се објављујe на троцифарском нивоу (COICOP група), али се обрачун ради на детаљнијем четвороцифарском и петоцифарском нивоу. У табели у наставку дат је преглед индикатора који се користе.

| Класификација личне потрошње | Индикатори  |
| --- | --- |
|  |  |  |
| 01.1 | Храна | Индекс потрошачких цена (CPI), Индекс физичког обима  |
| 01.2 | Безалкохолна пића | Индекс потрошачких цена (CPI), Индекс физичког обима |
| 02.1 | Алкохолна пића | Индекс потрошачких цена (CPI), Индекс физичког обима |
| 02.2 | Дуван | Индекс потрошачких цена (CPI), Индекс физичког обима |
| 03.1 | Одећа | Индекс потрошачких цена (CPI)  |
| 03.2 | Обућа | Индекс потрошачких цена (CPI)  |
| 04.1 | Стварна рента | Индекс потрошачких цена (CPI), Индекс физичког обима |
| 04.2 | Импутирана рента | Индекс физичког обима |
| 04.3 | Одржавање и поправка станова | Индекс потрошачких цена (CPI) |
| 04.4 | Снабдевање водом и друге услуге везане за стан | Индекс потрошачких цена (CPI) |
| 04.5 | Електрична енергија, гас и друга горива | Индекс потрошачких цена (CPI), Индекс физичког обима |
| 05.1 | Намештај, покућство, резервни делови и поправке | Индекс потрошачких цена (CPI) |
| 05.2 | Текстилни производи за домаћинство | Индекс потрошачких цена (CPI) |
| 05.3 | Апарати за домаћинство | Индекс потрошачких цена (CPI) |
| 05.4 | Стакларија, прибор за јело и кућне потрепштине | Индекс потрошачких цена (CPI) |
| 05.5 | Алати и разне потрепштине за кућу и врт | Индекс потрошачких цена (CPI) |
| 05.6 | Добра и услуге за рутинско одржавање стана | Индекс потрошачких цена (CPI) |
| 06.1 | Медицински уређаји, апарати и опрема | Индекс потрошачких цена (CPI) |
| 06.2 | Неболничке услуге | Индекс потрошачких цена (CPI), Индекс физичког обима |
| 06.3 | Болничке услуге | Индекс физичког обима |
| 07.1 | Набавка аутомобила | Индекс потрошачких цена (CPI), Индекс физичког обима |
| 07.2 | Трошкови коришћења и одржавања возила | Индекс потрошачких цена (CPI),  |
| 07.3 | Транспортне услуге | Индекс физичког обима,Индекс потрошачких цена (CPI) |
| 08.1 | Поштанске услуге | Индекс потрошачких цена (CPI) |
| 08.2 | Телефонска и телефакс опрема | Индекс потрошачких цена (CPI) |
| 08.3 | Телефонске и телефакс услуге | Индекс потрошачких цена (CPI), Индекс физичког обима |
| 09.1 | Аудио-визуелна, фотографска опрема и опрема за обраду података  | Индекс потрошачких цена (CPI) |
| 09.2 | Остала већа трајна добра за рекреацију и културу | Индекс потрошачких цена (CPI) |
| 09.3 | Остала опрема за рекреацију, цвеће и кућни љубимци | Индекс потрошачких цена (CPI)  |
| 09.4 | Рекреационе и културне услуге | Индекс потрошачких цена (CPI), Индекс физичког обима |
| 09.5 | Новине, књиге и канцеларијски прибор | Индекс потрошачких цена (CPI) |
| 09.6 | Пакет аранжмани | Индекс потрошачких цена (CPI), Индекс физичког обима |
| 10.0 | Образовање | Индекс потрошачких цена (CPI), Индекс физичког обима |
| 11.1 | Услуге исхране | Индекс потрошачких цена (CPI) |
| 11.2 | Услуге смештаја | Индекс потрошачких цена (CPI) |
| 12.1 | Лична нега | Индекс потрошачких цена (CPI) |
| 12.3 | Лични предмети  | Индекс потрошачких цена (CPI) |
| 12.4 | Социјална заштита | Индекс потрошачких цена (CPI) |
| 12.5 | Осигурање | Индекс потрошачких цена (CPI) |
| 12.6 | Финансијске услуге  | Индекс потрошачких цена (CPI) |
| 12.7 | Остале услуге | Индекс потрошачких цена (CPI) |
|  | Резиденти | CPI (EU пондерисани CPI ) |
|  | Нерезиденти | Индекс потрошачких цена (CPI) |

Обрачун личне потрошње домаћинстава у сталним ценама изводи се у две фазе:

1. Обрачун сваке категорије у ценама претходне (базне) године коришћењем одговарајућег индикатора;
2. Обрачун уланчаних мера обима у ценама 2010. као референтне године, која унутар серије обезбеђује упоредивост.

**2.2. Непрофитне институције које пружају услуге домаћинствима**

Издаци за финалну потрошњу НПИД, у сталним ценама, обрачунавају се на нивоу укупног агрегата.

Подаци у текућим ценама, добијени из завршних рачуна, дефлационирају се коришћењем укупног индекса потрошачких цена.

**2.3. Издаци за финалну потрошњу државе**

Издаци за финалну потрошњу државе у текућим ценама обрачунавају се на основу података добијених из:

* Управе за трезор;
* Статистичког истраживања „Комплексни годишњи извештај за кориснике буџетских средстава“ (КГИ-03).

У обрачуну издатака за финалну потрошњу државе у текућим ценама користи се тзв. трошковни *(input cost)* принцип, односно финална потрошња државе једнака је суми издатака:

*Издаци за финалну потрошњу државе = Накнаде запосленима + Међуфазна потрошња + Остали порези на производњу + Потрошња основних фондова + Социјални трансфери у натури – Тржишни аутпут*

Обрачун у сталним ценама врши се по трошковном принципу, коришћењем одговарајућих индикатора.

*Накнаде запосленима*

Обрачун накнада запосленима у сталним ценама врши се екстраполацијом вредности накнада запосленима одговарајућим индексом броја запослених.

*Међуфазна потрошња*

Међуфазна потрошња у сталним ценама добија се дефлационирањем вредности у текућим ценама. Дефлатор је композитни индекс добијен пондерисањем одговарајућих индекса цена, при чему се као пондери користе структуре трошкова за обављање текућих активности које се преузимају из годишњег финансијског извештаја корисника буџетских средстава.

*Остали порези на производњу*

Остали порези на производњу у сталним ценама добијају се екстраполацијом текућих вредности одговарајућим индексом броја запослених.

*Потрошња основних фондова*

Потрошња основних фондова у сталним ценама добија се дефлацијом текућих вредности одговарајућим имплицитним дефлатором бруто инвестиција у основне фондове.

*Социјални трансфери у натури*

Социјални трансфери у натури у текућим ценама расподељени су на здравствене услуге и услуге социјалне заштите. Социјални трансфери у натури у сталним ценама обрачунавају се дефлационирањем текућих вредности одговарајућим индексом потрошачких цена.

*Тржишни аутпут*

Вредност тржишног аутпута у сталним ценама добија се дефлационирањем текућих вредности одговарајућим индексом потрошачких цена.

**2.4. Бруто инвестиције**

Бруто инвестиције представљају суму издатака за бруто инвестиције у основне фондове, промене у вредности залиха и промене у драгоценостима.

**2.4.1. Бруто инвестиције у основне фондове**

Подаци о бруто инвестицијама у основне фондове у сталним ценамарасположиви су по техничкој структури инвестиција – инвестиције у грађевинске радове (зграде и остале грађевине), инвестиције у опрему (домаћа и увозна) и инвестиције у остале основне фондове, на нивоу сектора Класификације делатности.

Инвестиције у ценама претходне године у оквиру сваког сектора КД добијају се дефлационирањем инвестиционих добара посебно (за одређену групу капиталних производа користи се исти дефлатор у свим делатностима). За потребе обрачуна инвестиција у сталним ценама израчунавају се одговарајући дефлатори за сваки агрегат.

Основни извори података коришћени за обрачуне су:

1. Из статистичких истраживања:
	* подаци добијени из истраживања „Годишњи извештај о инвестицијама у основне фондове“ (ИНВ-01),
	* подаци о кретању цена – индекси цена произвођача индустријских производа за домаће тржиште, индекси цена произвођача индустријских производа по намени потрошње производа, индекси цена произвођача индустријских производа за специфичне потребе и индекси цена произвођача пољопривредних производа; индекси потрошачких цена,
	* индекси јединичних вредности увоза опреме,
	* подаци о зарадама запослених.
2. Административни и остали извори:
	* годишњи финансијски извештаји,
	* подаци о кретању девизних курсева.

*2.4.1.1. Инвестиције у грађевинске радове*

Инвестиције у грађевинске радове у сталним ценама обрачунате су дефлационирањем инвестиција у текућим ценама. Како укупни трошкови у грађевинарству обухватају трошкове грађевинског материјала, енергије, транспорта, зараде запослених, као и многе друге издатке, дефлатор за грађевинске радове – *Композитни индекс цена за грађевинске радове*, добија се пондерисањем одговарајућих индекса цена произвођача индустријских производа за домаће тржиште (елемента и материјала за уграђивање у грађевинарству, енергије, машина и опреме и моторних возила и приколица) и индекса просечних бруто зарада у сектору грађевинарства.

На овај начин, све компоненте трошкова (материјални трошкови, потрошња фиксног капитала и накнаде запослених) узете су у обзир имајући у виду њихов удео у укупним трошковима изградње. Пондери су обрачунати на основу података из годишњих финансијских извештаја грађевинских предузећа, као учешћа сваког елемента трошкова у укупним трошковима предузећа.

*2.4.1.2. Инвестиције у опрему*

За потребе обрачуна реалног раста инвестиција у машине и опрему, као дефлатори користе се следећа два композитна индекса:

* Композитни индекс цена за домаћу опрему,
* Композитни индекс цена за увозну опрему.

Полазна основа за њихово израчунавање су детаљни резултати истраживања на основу којих располажемо подацима о вредностима инвестиција у домаћу и увозну опрему, даље рашчлањеним на 10 категорија инвестиционих добара (група производа). Вредности у текућим ценама сваке од ових група производа дефлационирају се одговарајућим индексима цена (индекси цена произвођача индустријских производа за домаћу опрему и индекси јединичних вредности увоза опреме кориговани односом просечног годишњег курса долара у текућој и претходној години) пондерисаним учешћем те групе производа у укупним инвестицијама у опрему на нивоу сектора КД. Добијени композитни индекси цена различити су за сваки сектор КД, јер је структура основних фондова различита по делатностима.

* + - 1. *Инвестиције у остале основне фондове*

Инвестиције у остале основне фондове у сталним ценама обрачунате су дефлационирањем инвестиција у текућим ценама. Дефлатор је композитни индекс добијен пондерисањем одговарајућих индекса цена произвођача индустријске производње за домаће тржиште, индекса цена произвођача пољопривредних производа, индекса потрошачких цена и композитног индекса цена за грађевинске радове.

Пондери су добијени из података Годишњег истраживања о инвестицијама у основне фондове, као учешће сваке групе производа (култивисани биолошки ресурси, минерална истраживања, рачунарски програми, забава, књижевни и уметнички оригинали и остали основни фондови) у укупним инвестицијама у остале основне фондове, на нивоу сектора КД.

Сумирањем, на овај начин, обрачунатих вредности инвестиција у грађевинске радове, опрему и остале основне фондове добија се вредност бруто инвестиција у основне фондове у сталним ценама.

**2.4.2. Промене у залихама**

Главни извор података за обрачун промене стања залиха у текућим ценама јесу финансијски извештаји, изузев залиха у пољопривреди, за које се подаци преузимају из статистике пољопривреде. Разликују се четири врсте залиха: залихе материјала, залихе недовршене производње, залихе готових производа и залихе робе за даљу продају, које се прате одвојено на нивоу области Класификације делатности (2010).

Обрачун промене стања залиха у текућим ценама који подразумева одвајање тзв. власничких добитака/губитака (*holding gains/losses*) први пут је урађен 2006. године са враћањем серије до 2003. Овај обрачун заснива се на ФИФО принципу књиговодственог вођења залиха.

Избор дефлатора који се користе за обрачун власничких добитака/губитака олакшава избор дефлатора за обрачун промене стања залиха у сталним ценама. Обрачун промене стања залиха у сталним ценама врши се дефлационирањем вредности у текућим ценама (коригованим за износ власничких добитака/губитака) одговарајућим индексима цена, у зависности од категорије залиха, тако да се за залихе материјала користи индекс цена интермедијарних производа, за залихе недовршене производње и готових производа индекс цена произвођача индустријских производа, док се за залихе робе користи индекс потрошачких цена.

По својој природи, промена стања залиха може имати различит предзнак, што онемогућава исказивање стопа раста и уланчаних вредности за ову категорију.

**2.4.3. Промене у драгоценостима**

Промене у драгоценостима у сталним ценама обрачунавају се дефлационирањем вредности у текућим ценама укупним индексом потрошачких цена, чиме се добијају вредности у ценама претходне године. С обзиром на то да овај агрегат може бити негативан или једнак нули, ови подаци не могу се уланчавати.

**2.5. Извоз и увоз робе и услуга**

Главни извор података о извозу и увозу робе у текућим ценама је истраживање Републичког завода за статистику (Завод) о робној размени Републике Србије са иностранством. За потребе обрачуна у сталним ценама подаци се преузимају на нивоу одсека Стандардне међународне трговинске класификације (SITC, Rev. 4). Укупни износи извоза и увоза робe у текућим ценама, који се укључују у обрачуне националних рачуна, добијају се из статистике платног биланса коју објављује Народна банка Србије (НБС), а након ЦИФ/ФОБ корекције, као и корекције за обухват које се врше на подацима преузетим од Завода.

Обрачун вредности извоза и увоза робe у сталним ценама врши се дефлационирањем текућих вредности извоза и увоза робе одговарајућим индексима јединичних вредности Пашеовог типа, на нивоу одсека SITC. Индекси јединичних вредности израчунавају се на бази вредности извоза и увоза робе изражених у доларима, а затим се за потребе дефлационирања извоза и увоза робе изражених у динарима коригују односом просечног годишњег курса долара у текућој и претходној години.

Подаци о извозу и увозу услуга у текућим ценама добијају се из статистике платног биланса НБС. За потребе обрачуна извоза и увоза услуга у сталним ценама, укупне услуге се групишу у три главне категорије: транспортне услуге, услуге туризма и остале услуге.

Дефлација вредности извоза услуга у текућима ценама за сваку од три поменуте категорије услуга врши се укупним индексом потрошачких цена. Дефлација вредности увоза транспортних и осталих услуга у текућим ценама врши се композитним индексом добијеним пондерисањем одговарајућих индекса потрошачких цена (коригованих за промене девизних курсева) 10 најважнијих трговинских партнера од којих се ове услуге увозе. Увоз услуга туризма дефлационира се индикатором добијеним на бази података о куповини резидената у иностранству.